(Návrh)

ZÁKON

z ... 2026,

ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení zákona č. 719/2004 Z. z., zákona č. 353/2005 Z. z., zákona č. 538/2005 Z. z., zákona č. 660/2005 Z. z., zákona č. 25/2006 Z. z., zákona č. 282/2006 Z. z., zákona č. 522/2006 Z. z., zákona č. 12/2007 Z. z., zákona č. 215/2007 Z. z., zákona č. 309/2007 Z. z., zákona č. 330/2007 Z. z., zákona č. 358/2007 Z. z., zákona č. 530/2007 Z. z., zákona č. 594/2007 Z. z., zákona č. 232/2008 Z. z., zákona č. 297/2008 Z. z., zákona č. 461/2008 Z. z., zákona č. 581/2008 Z. z., zákona č. 192/2009 Z. z., zákona č. 533/2009 Z. z., zákona č. 121/2010 Z. z., zákona č. 34/2011 Z. z., nálezu Ústavného súdu Slovenskej republiky č. 79/2011 Z. z., zákona č. 97/2011 Z. z., zákona č. 133/2011 Z. z., zákona č. 250/2011 Z. z., zákona č. 362/2011 Z. z., zákona č. 547/2011 Z. z., zákona č. 185/2012 Z. z., zákona č. 313/2012 Z. z., zákona č. 421/2012 Z. z., zákona č. 41/2013 Z. z., zákona č. 153/2013 Z. z., zákona č. 220/2013 Z. z., zákona č. 338/2013 Z. z., zákona č. 352/2013 Z. z., zákona č. 185/2014 Z. z., zákona č. 77/2015 Z. z., zákona č. 140/2015 Z. z., zákona č. 265/2015 Z. z., zákona č. 429/2015 Z. z., zákona č. 91/2016 Z. z., zákona č. 125/2016 Z. z., zákona č. 286/2016 Z. z., zákona č. 315/2016 Z. z., zákona č. 317/2016 Z. z., zákona č. 356/2016 Z. z., zákona č. 41/2017 Z. z., zákona č. 238/2017 Z. z., zákona č. 257/2017 Z. z., zákona č. 266/2017 Z. z., zákona č. 336/2017 Z. z., zákona č. 351/2017 Z. z., zákona č. 87/2018 Z. z., zákona č. 109/2018 Z. z., zákona č. 156/2018 Z. z., zákona č. 177/2018 Z. z., zákona č. 192/2018 Z. z., zákona č. 345/2018 Z. z., zákona č. 351/2018 Z. z., zákona č. 35/2019 Z. z., zákona č. 139/2019 Z. z., zákona č. 221/2019 Z. z., zákona č. 231/2019 Z. z., zákona č. 398/2019 Z. z., zákona č. 125/2020 Z. z., zákona č. 264/2020 Z. z., zákona č. 392/2020 Z. z., zákona č. 81/2021 Z. z., zákona č. 133/2021 Z. z., zákona č. 252/2021 Z. z., zákona č. 310/2021 Z. z., zákona č. 358/2021 Z. z., zákona č. 540/2021 Z. z., zákona č. 2/2022 Z. z., zákona č. 67/2022 Z. z., zákona č. 125/2022 Z. z., zákona č. 266/2022 Z. z., zákona č. 267/2022 Z. z., zákona č. 390/2022 Z. z., zákona č. 392/2022 Z. z., zákona č. 420/2022 Z. z., zákona č. 518/2022 Z. z., zákona č. 285/2023 Z. z., zákona č. 293/2023 Z. z., zákona č. 309/2023 Z. z., zákona č. 530/2023 Z. z., zákona č. 7/2024 Z. z., zákona č. 175/2024 Z. z., zákona č. 360/2024 Z. z., zákona č. 361/2024 Z. z., zákona č. 362/2024 Z. z., zákona č. 363/2024 Z. z., zákona č. 23/2025 Z. z., zákona č. 176/2025 Z. z., zákona č. 260/2025 Z. z., zákona č. 293/2025 Z. z., zákona č. 344/2025 Z. z., zákona č. 406/2025 Z. z., zákona č. 30/2026 Z. z. a zákona č. 136/2026 Z. z. sa mení a dopĺňa takto:

1. § 7 sa dopĺňa odsekom 24, ktorý znie: 
„(24) Kapitácia sa neuhrádza za osoby:
a) ktoré majú podľa osobitných predpisov nárok len na neodkladnú24aabf) alebo potrebnú zdravotnú starostlivosť,24aabg)
b) ktoré sú osobami bez domova alebo cudzincami podľa osobitného zákona.24aabh)“.

Poznámky pod čiarou k odkazom 24aabf až 24aabh znejú:
„24aabf) § 9 ods. 3 zákona č. 580/2004 Z. z. v znení neskorších predpisov.
24aabg) § 9b ods. 2 zákona č. 580/2004 Z. z. v znení neskorších predpisov.
24aabh) § 9 ods. 4 a 5 a § 9h zákona č. 580/2004 Z. z. v znení neskorších predpisov.“.

2. V § 7c ods. 1 písmeno a) znie:
„a) mechanizmus tvorby úhrad, určenie, formu, spôsob a podrobnosti úhrad podľa § 7 ods. 9 písm. c) v zmluve o poskytovaní zdravotnej starostlivosti tak, aby bolo možné vzájomné porovnanie týchto úhrad medzi jednotlivými poskytovateľmi zdravotnej starostlivosti, zariadeniami sociálnej pomoci a medzi zdravotnými poisťovňami,“. 

3. V § 7c sa odsek 1 dopĺňa písmenom e), ktoré znie:
„e) podmienky a rozsah uplatňovania zmluvných pokút v zmluvnom vzťahu medzi zdravotnou poisťovňou a poskytovateľom zdravotnej starostlivosti.“.

4. V § 7c odsek 3 znie:
„(3) Zmluvu o poskytovaní zdravotnej starostlivosti sú zmluvné strany povinné zosúladiť s vykonávacím právnym predpisom podľa odseku 1 do dvoch mesiacov odo dňa jeho účinnosti.“.

5. § 7c sa dopĺňa odsekmi 4 až 9, ktoré znejú: 
„(4) Zmluvu o poskytovaní zdravotnej starostlivosti sú zmluvné strany povinné zosúladiť so zoznamom zdravotných výkonov,24h) ak poskytovateľ zdravotnej starostlivosti podľa odseku 1 písm. a) má vydané povolenie aj na prevádzkovanie zariadení ambulantnej zdravotnej starostlivosti.

(5) Vzor zmluvy o poskytovaní zdravotnej starostlivosti možno doplniť iba na miestach, o ktorých to všeobecne záväzný právny predpis ustanoví a záväzný vzor zmluvy predpokladá, okrem prípadov zapracovania nevyhnutných zmien v právnych predpisoch alebo riešenia neočakávanej výnimočnej situácie, v ktorých doplnenie alebo zmeny odsúhlasí na návrh zdravotnej poisťovne alebo poskytovateľa zdravotnej starostlivosti ministerstvo zdravotníctva. Doplnenie musí byť transparentné a umožňujúce jednoznačné porovnanie medzi poskytovateľmi zdravotnej starostlivosti a medzi zdravotnými poisťovňami. Odlišné podmienky, práva a povinnosti nesmie zdravotná poisťovňa ustanovovať v iných zmluvách alebo dojednaniach s poskytovateľmi zdravotnej starostlivosti. Záväzný vzor zmluvy predstavuje všeobecné zmluvné podmienky. Ak poskytovateľ neposkytuje zdravotnú starostlivosť uvedenú vo vzore zmluvy, v prílohe záväzného vzoru zmluvy sa uvedú nulové hodnoty pri úhradách.
 
(6) Zmluva musí začať platiť a musí byť účinná najneskôr od 1. marca kalendárneho roka. Ak rokovanie o dodatku k zmluve na príslušný kalendárny rok nebude ukončené v stanovenom termíne alebo v stanovenom termíne zdravotná poisťovňa nepredloží návrh dodatku na príslušný kalendárny rok, ceny a výška úhrad vrátane maximálneho limitu úhrady a preddavku sa navýšia o hodnotu zodpovedajúcu súčtu 60 % percentuálnej miery medziročného nárastu priemernej mesačnej mzdy zamestnanca v hospodárstve Slovenskej republiky zistenej Štatistickým úradom Slovenskej republiky za kalendárny rok, ktorý dva roky predchádza kalendárnemu roku, na ktorý sa dodatok alebo zmluva uzatvárajú, a 40 % percentuálnej miery inflácie podľa najaktuálnejšej makroekonomickej prognózy Výboru pre makroekonomické prognózy Ministerstva financií Slovenskej republiky.
(7) Vo vzťahu medzi zdravotnou poisťovňou a poskytovateľom zdravotnej starostlivosti sa uplatňuje princíp nediskriminácie.

(8) Ak poskytovateľ zdravotnej starostlivosti poskytuje ústavnú zdravotnú starostlivosť a má zároveň vydané povolenie na prevádzkovanie zariadení ambulantnej zdravotnej starostlivosti, spôsob a forma úhrad v zmluve o poskytovaní zdravotnej starostlivosti sa riadi vykonávacím právnym predpisom podľa odseku 1.

(9) Ak ide o poskytovateľa zdravotnej starostlivosti, ktorého úhrada zdravotnej starostlivosti sa riadi podľa klasifikačného systému, a zároveň vykonáva jednodňovú zdravotnú starostlivosť, úhrada tejto jednodňovej zdravotnej starostlivosti sa riadi podľa klasifikačného systému.“.

Poznámka pod čiarou k odkazu 24h znie:
„24h) § 3 zákona č. 576/2004 Z. z. v znení zákona č. .../2026 Z. z.“.

6. § 8aa sa dopĺňa odsekom 6, ktorý znie:
„(6) Opravené a dodatočné zúčtovacie dávky môže poskytovateľ zasielať aj opakovane.“.

7. V § 8c odseky 1 a 2 znejú:
„(1) Úhrada podľa klasifikačného systému zahŕňa každú poskytnutú zdravotnú starostlivosť alebo službu súvisiacu s poskytovaním zdravotnej starostlivosti27f) poistencovi príslušnej zdravotnej poisťovne v rozsahu podľa osobitného predpisu58ce) odo dňa jeho prijatia do ústavnej zdravotnej starostlivosti do dňa jeho prepustenia z ústavnej zdravotnej starostlivosti (ďalej len „klasifikačný prípad“).

(2) Zdravotná poisťovňa uhrádza poskytovateľovi ústavnej zdravotnej starostlivosti náklady na klasifikačný prípad, ak
a) zmluva o poskytovaní zdravotnej starostlivosti obsahuje náležitosti podľa § 7 ods. 9 písm. e) a f),
b) počítačový program zdravotnej poisťovne má osvedčenú zhodu podľa § 67d.“.

Poznámky pod čiarou k odkazom 27f a 58ce znejú:
„27f) § 13 zákona č. 576/2004 Z. z. v znení neskorších predpisov.
58ce) § 2 písm. a) zákona č. 580/2004 Z. z. v znení neskorších predpisov.“.

8. § 8c sa dopĺňa odsekom 6, ktorý znie:
„(6) Ak sa zdravotná poisťovňa a poskytovateľ zdravotnej starostlivosti nedohodnú na zaradení klasifikačného prípadu do diagnosticko-terapeutickej skupiny do 30 kalendárnych dní od začatia revízneho konania, ministerstvo rozhodne na návrh ktorejkoľvek strany o zaradení klasifikačného prípadu do diagnosticko-terapeutickej skupiny. Na toto konanie sa vzťahuje všeobecný predpis o správnom konaní.62) Rozhodnutie je záväzné pre zdravotnú poisťovňu aj pre poskytovateľa zdravotnej starostlivosti a je preskúmateľné súdom.“.

9. V § 9a odseky 5 a 6 znejú:
„(5) Ak má kontrolovaný subjekt pochybnosť o nezaujatosti poverenej osoby, môže podať zdravotnej poisťovni písomné námietky, v ktorých je povinný uviesť všetky dôvody, pre ktoré by mala byť poverená osoba vylúčená z výkonu kontroly pre zaujatosť. Podanie námietok nemá odkladný účinok na výkon kontroly. Zdravotná poisťovňa námietkam buď vyhovie, alebo ich bezodkladne postúpi úradu. Ak úrad námietkam vyhovie, je zdravotná poisťovňa povinná bezodkladne vylúčiť poverenú osobu z ďalšieho výkonu kontroly a nahradiť ju inou osobou.

(6) O námietkach podľa odseku 5 rozhodne zdravotná poisťovňa alebo úrad bezodkladne, najneskôr však do piatich pracovných dní odo dňa doručenia námietok zdravotnej poisťovni, resp. odo dňa ich postúpenia úradu. Ak zdravotná poisťovňa námietkam nevyhovie a postúpi ich úradu, lehota na rozhodnutie úradu plynie odo dňa postúpenia námietok úradu.“.

10. V § 15 odsek 1 písmeno ao) znie:
„ao) poskytovať úradu a ministerstvu zdravotníctva do 60 dní od skončenia kalendárneho štvrťroka údaje za obdobie od 1. januára príslušného kalendárneho roka do konca príslušného kalendárneho štvrťroka, za ktorý sa predkladajú, za každého poskytovateľa ústavnej zdravotnej starostlivosti, s ktorým sa zdravotná poisťovňa dohodla na úhrade zdravotnej starostlivosti podľa klasifikačného systému, samostatne o
1. výškach úhrad za poskytnutú zdravotnú starostlivosť podľa klasifikačného systému vrátane pripočítateľných položiek a súvisiacej zdravotnej starostlivosti,
2. výškach úhrad za pripočítateľné položky podľa klasifikačného systému,
3. súčte efektívnych relatívnych váh za klasifikačné prípady uhrádzané podľa klasifikačného systému, ktoré zdravotná poisťovňa uznala,
4. počte uznaných klasifikačných prípadov uhradených podľa klasifikačného systému,
5. súčte efektívnych relatívnych váh za klasifikačné prípady, ktoré zdravotná poisťovňa neuznala,
6. počte neuznaných klasifikačných prípadov,
7. výškach úhrad za poskytnutú ústavnú zdravotnú starostlivosť uhradenú mimo klasifikačného systému.“.

11. V § 15 odsek 8 písmeno e) znie:
„e) spôsob určenia percentuálnych podielov a minimálnych súm pre typy zdravotnej starostlivosti; ak ide o ústavnú zdravotnú starostlivosť, pri ktorej sa uplatňuje klasifikačný systém, podiel jednotlivých zdravotných poisťovní podľa časti vety pred bodkočiarkou sa určí ako podiel zdravotných poisťovní na celkovom súčte efektívnych relatívnych váh za všetky klasifikačné prípady uhrádzané podľa klasifikačného systému za obdobie od 1. júla kalendárneho roka, ktorý dva roky predchádza roku, na ktorý sa vydáva tento všeobecne záväzný právny predpis, do 30. júna kalendárneho roka, ktorý jeden rok predchádza roku, na ktorý sa vydáva tento všeobecne záväzný právny predpis po zohľadnení prepoistenia poistencov k 1. januáru kalendárneho roka, na ktorý sa tento všeobecne záväzný právny predpis vydáva,“.

12. V § 18 odsek 1 sa písmeno a) dopĺňa bodmi 11 až 16, ktoré znejú:
„11. rozhoduje spory medzi zdravotnou poisťovňou a poskytovateľom zdravotnej starostlivosti o správnosť vykázania poskytnutej zdravotnej starostlivosti, ak nedošlo k dohode v lehote stanovenej záväzným vzorom zmluvy o poskytovaní zdravotnej starostlivosti,

12. rozhoduje spory medzi zdravotnou poisťovňou a poskytovateľom zdravotnej starostlivosti o splnenie povinnosti zdravotnej poisťovne postupovať nediskriminačne pri dohodovaní relatívnej váhy diagnosticko-terapeutickej skupiny,

13. preskúmava závery kontroly zdravotnej starostlivosti vykonanej zdravotnou poisťovňou podľa § 9 na žiadosť poskytovateľa zdravotnej starostlivosti,

14. rozhoduje o námietkach zaujatosti poverených osôb pri výkone kontroly postúpených úradu podľa § 9a ods. 5,

15. rozhoduje spory medzi zdravotnou poisťovňou a poskytovateľom zdravotnej starostlivosti vyplývajúce z povinnosti dodržať záväzný vzor zmluvy o poskytovaní zdravotnej starostlivosti, ak tento zákon neustanovuje inak,

16. rozhoduje spory medzi zdravotnou poisťovňou a poskytovateľom zdravotnej starostlivosti o to, či zdravotná poisťovňa pri uzatváraní alebo plnení zmluvy o poskytovaní zdravotnej starostlivosti postupovala v súlade s princípom nediskriminácie podľa § 7c ods. 7.“.

13. Za § 47 sa vkladá § 47a, ktorý znie:

„§ 47a

(1) Podnet alebo žiadosť podľa § 18 odseku 1 písm. a) jedenásteho až trinásteho bodu a pätnásteho bodu možno podať úradu najskôr až po uplynutí lehoty na rokovanie strán stanovenej záväzným vzorom zmluvy o poskytovaní zdravotnej starostlivosti. Úrad vydá rozhodnutie podľa § 18 odseku 1 písm. a) jedenásteho až trinásteho bodu, pätnásteho a šestnásteho bodu do 60 dní odo dňa doručenia podnetu alebo žiadosti. V odôvodnených prípadoch môže predseda úradu túto lehotu predĺžiť o ďalších 30 dní; o predĺžení lehoty upovedomí úrad účastníkov konania bez zbytočného odkladu.

(2) Rozhodnutie úradu vydané podľa § 18 odseku 1 písm. a) jedenásteho až trinásteho bodu, pätnásteho a šestnásteho bodu je záväzné pre zdravotnú poisťovňu aj pre poskytovateľa zdravotnej starostlivosti a je preskúmateľné súdom. Podanie žaloby má odkladný účinok na výkon rozhodnutia úradu.

(3) Podanie žiadosti o rozhodnutie podľa § 18 odseku 1 písm. a) trinásteho bodu má odkladný účinok na výkon rozhodnutia zdravotnej poisťovne o záveroch kontroly; odkladný účinok trvá do právoplatného skončenia konania vo veci. Zdravotná poisťovňa je oprávnená uplatniť si u poskytovateľa zdravotnej starostlivosti nároky vyplývajúce zo záverov kontroly len vtedy, ak poskytovateľ zdravotnej starostlivosti závery kontroly nenamietal na úrade v lehote stanovenej záväzným vzorom zmluvy o poskytovaní zdravotnej starostlivosti, alebo ak závery kontroly boli potvrdené právoplatným a vykonateľným rozhodnutím úradu. Ak bolo právoplatne určené, že zdravotná poisťovňa nie je oprávnená uplatniť si u poskytovateľa zdravotnej starostlivosti nároky zo záverov kontroly, je poskytovateľ zdravotnej starostlivosti oprávnený uplatniť si u zdravotnej poisťovne nároky vyplývajúce z takéhoto rozhodnutia.

(4) O námietkach zaujatosti postúpených úradu podľa § 9a ods. 5 rozhodne úrad do piatich pracovných dní odo dňa ich postúpenia úradu.

(5) Na konania podľa odsekov 1 až 4 sa vzťahuje všeobecný predpis o správnom konaní,62) ak tento zákon neustanovuje inak. Proti rozhodnutiu úradu vydanému podľa § 18 odseku 1 písm. a) jedenásteho až šestnásteho bodu nie je prípustné odvolanie. Podanie podnetu, žiadosti alebo námietky podľa § 18 odseku 1 písm. a) jedenásteho až šestnásteho bodu nepodlieha správnemu poplatku. Úrad zverejňuje právoplatné rozhodnutia vydané podľa § 18 odseku 1 písm. a) jedenásteho až šestnásteho bodu na svojom webovom sídle v anonymizovanej podobe.“.


14. V § 67b sa odsek 1 dopĺňa písmenom r), ktoré znie:
„r) určuje pravidlá extramurálnej a intramurálnej zdravotnej starostlivosti.“.

15. Za § 86zv sa vkladá § 86zw, ktorý vrátane nadpisu znie:

„§ 86zw
Prechodné ustanovenie k úpravám účinným od 1. januára 2027

Zmluvy o poskytovaní zdravotnej starostlivosti uzavreté pred nadobudnutím účinnosti tohto zákona je zdravotná poisťovňa povinná uviesť do súladu so záväzným vzorom zmluvy vydaným podľa § 7c v znení účinnom od 1. januára 2027 do dvoch mesiacov odo dňa nadobudnutia účinnosti tohto zákona.“.

Čl. II

Tento zákon nadobúda účinnosť 1. januára 2027.

